Letlands Nationalopera (lettisk: Latvijas Nacionālā Opera; forkortet LNO) er den nationale opera i Riga i Letland. Operakompagniet omfatter desuden Letlands Nationalballet (LNB), Letlands Nationaloperas kor og Letlands Nationaloperas orkester.  Historie Riga havde allerede et tysktalende teater fra 1782, hvor der også opførtes opera og ballet, og dette havde til huse i Riga Stadteater (tysk: Riga Stadttheater) fra 1863. Det første forsøg på at skabe en lettisk nationalopera var i 1893. Lettiske Opera (lettisk: Latviešu Opera) blev grundlagt i 1912 af Pāvuls Jurjāns, men få år senere under 1. verdenskrig blev operatruppen evakueret til Rusland. I 1918 genoprettedes Letlands Opera (lettisk: Latvju Opera) ledet af Jāzeps Vītols, grundlæggeren af Letlands Musikakademi. Premiereforestillingen den 23. januar 1919 var af Wagners "Den flyvende hollænder". Efter Sovjetunionens okkupation af Letland blev operaen i 1944 omdøbt til Lettiske SSR's Statsopera- og Balletteater. I 1990 blev teatret igen omdøbt til det nuværende navn.  Bygningen Operabygningen opførtes i 1863 af Sankt Petersborg-arkitekten Ludwig Bohnstedt, for det daværende tysksprogede stadsteater, og det er blevet renoveret flere gange; 1882–87 (efter en brand i 1882), 1957–58, 1991–95, og et moderne anneks blev tilføjet i 2001 med plads til 300 publikummer.